Raguvos tiltas

Raguvos tiltas – tiltas per Nevėžį, stovintis Panevėžio rajone, Raguvos miestelio rytiniame pakraštyje. Nutiestas kelio  maršrute, Laisvės gatvės tęsinyje, netoli Raguvos bažnyčios. Dešiniajame upės krante, už 0,6 km į vakarus nuo tilto, praeina krašto kelias . 

Tiltas kerta ištiesintą, sutvarkytą upės vagą, kurios platus slėnis skiria Raguvą nuo priemiestinio Fermos kaimo. Šiuolaikinis tiltas rekonstruotas panaudojus surenkamąsias gelžbetonines konstrukcijas. Jis dviejų eismo juostų pločio, pritaikytas eismui be apribojimų, su šalitilčiais pėstiesiems. Kraštus riboja betoniniai atitvarai, metaliniai turėklai su tvorelėmis.Raguvos tiltas Google Street View 2021-05

 Istorija 

Raguvoje šiame kelyje pirmasis gelžbetoninis tiltas pastatytas 1928 m. pagal inžinieriaus Prano Markūno parengtą projektą.Panevėžio rajono tiltai. Raguvos tiltas paneveziokrastas.pavb.lt Tai buvo sijinis, gembinės sistemos tiltas. Jis su 12 m anga, 5,7 m pločio, 2,4 m aukščio. Bendras ilgis su konsolėmis po 4 m sudarė 20 m. Tiltas kainavo 21 840 litų.Steponas Kolupaila. Nevėžis. 32. Nevėžio tiltai upese.lt  

Kol nebuvo šiuolaikinio plento iš Panevėžio pro Ukmergę į Vilnių, transportas važiuodavo senuoju plentu. Didysis vieškelis pro Raguvą buvo nutiestas dešiniuoju Nevėžio krantu, o miestelis įsikūręs kairiajame. Vieškelis užsuko į Raguvą šiame krante miestelio rytų pusėje ir grįžo į dešinįjį krantą šiaurinėje dalyje, todėl reikėjo du kartu keltis per upę. Kelias į šiaurę link Panevėžio ėjo pačiu Nevėžio slėniu ir buvo dažnai apsemiamas. Per upę ir jos šakas čia stovėjo trys nedideli ir silpni mediniai tiltai.Steponas Kolupaila. Nevėžis. 21. Nevėžis tarp Traupio ir Raguvos upese.lt 

Hidrologas Steponas Kolupaila aprašė 1927 m. Nevėžiu plaukusios Hidrometrinio biuro ekspedicijos vargus. Žygio dalyviai sutiko iki Raguvos nenugalimų kliūčių. Baidarę teko gabenti vežimu, nes plaukti žolių priaugusia ir vingiuota vaga nebuvo galima. Čia upė „be galo apleista“: vaga neprižiūrėta, pakrančių pievos šlapios, priaugusios viksvų ir beveik nenaudojamos. Tiltas – labai žemas ir beveik apsemiamas pavasarį su visu vieškeliu. Vandeniui nutekėti trukdė perkalai, kurių šimtai buvo pristatyti skersai vagos ir jie „baisiai pagadino Nevėžį“.

 Šaltiniai 

 Nuorodos 

 Sąrašas:Tiltai per Nevėžį

Kategorija:Panevėžio rajono tiltai
Kategorija:Tiltai per Nevėžį
Kategorija:Lietuvos sijiniai tiltai
Kategorija:Raguva